馬來豪豬

馬來豪豬係嚙齒目，豪豬科嘅成員，屬於舊大陸豪豬嗰邊。

分布 
分布喜瑪拉雅山，孟加拉，印度東北部， 中南半島，馬來西亞，泰國，越南以及中國。

特徵 
全身褐黑色，頸同背脊都生有黑白色硬刺，長30至50毫米，係由獸毛演化而嚟。頭短尾短，頸同上背有一束白色嘅短冠毛。

習性 
馬來豪豬係一種棲息喺森林嘅哺乳動物。主要喺夜間活動。通常過住以家庭為單位嘅生活，日間會棲身喺地洞或石隙裏面。遇到捕食者例如老虎、豹同亞洲豺犬嗰陣，會迅速豎起頸同背脊嘅硬刺，並用後腳拍打地面嚇退敵人。若果受到進一步威脅，會向橫或向後衝向敵人，並用硬刺展開攻擊。食果實、樹皮、樹根、樹葉同肉質植物，但亦會食動物骨頭以磨牙，同補充硬刺嘅鈣磷質。

保育狀況 

豪豬係一種繁殖力強嘅物種，所以好多動物園都會養，而且圈養狀態下亦有日間活動嘅習性。香港動植物公園而家都有養，而荔園動物園喺1970年代亦都養過。

資料 
 Baillie, J. 1996.  Hystrix brachyura. 2006 IUCN Red List of Threatened Species.  Downloaded on 29 July 2007.
 Woods, C. A. and C. W. Kilpatrick. 2005.  Hystricognathi.  Pp 1538-1600 in Mammal Species of the World a Taxonomic and Geographic Reference 3rd ed. D. E. Wilson and D. M. Reeder eds. Smithsonian Institution Press, Washington D.C.
 《野生動物報導文學：模糊的腳印》，孫啟元著，ISBN 962-86308-2-2
 《香港陸上哺乳動物圖鑑》，石仲堂著，ISBN 988-211-331-2
 香港動植物公園馬來豪豬介紹

中國哺乳動物
 香港哺乳動物
 香港動植物公園

哺乳動物